Advertisements Blog post minn osservatur politiku Il-bieraħ tkellimt dwar il-bord biex jara u janalizza l-inġustizzji li twaqqaf fi ħdan il-Partit Nazzjonalista. Dan il-bord twaqqaf biex jirċievi rapporti minn għand nies li soffrew xi inġustizzja matul l-aħħar tmien snin taħt il-Gvern tal-Labour kif ukoll fis-snin meta kien hemm Gvern Nazzjonalista. Huma lesti li jisimgħu lil kulħadd biex jaraw jekk teżistix inġustizzja, u jekk iva jistudjaw x'jista' jsir biex jingħata rimedju għal dak li jkun sar. Waħda mill-akbar inġustizzji saret mill-Partit Nazzjonalista stess. Għalhekk ikun tajjeb li l-bord jara x'jista' jagħmel fuqha, għaliex il-ħsara li saret spiċċat irrimedjabbli anke llum li għaddew erba' snin minn dik l-azzjoni. Din l-istorja tista' tinqasam f'żewġ partijiet. Fl-ewwel parti, Il-Bord tal-Ġustizzja għandu l-ewwel jagħmel studju ta' dawk l-allegazzjonijiet li kienu ntqalu minn Daphne Caruana Galizia u li la sal-lum għad ma hemm ebda prova jew indikazzjoni ta' fatti, imma xorta għadhom jagħmlu l-ħsara. Jekk ma hemmx provi jitreġġa lura dak ir-rapport li sar minn Louis Galea u sħabu fil-Kumitat tal-Etika dak in-nhar. Fuq kollox, jinstab rimedju għal dik il-ħsara u l-inġustizzja kollha li saret mal-persuna in kwistjoni u mas-segwaċi kollha tiegħu. It-tieni parti tagħmel referenza għal-intervista qasira li saret mill-Kap tal-Partit Nazzjonalista dak in-nhar tal-elezzjoni għal Kap tal-Partit fl-2017. Il-Bord ta' Ġustizzja għandu jistudja u janalizza eżattament dak li qal Dr Simon Busuttil. L-ewwel jaraw jekk kienx kompitu tiegħu li jagħmel stqarrija bħal dik. It-tieni jaraw jekk użax kliem żejjed fl-intervista tiegħu. It-tielet jekk kienx jinteressa lill-membri tal-esekuttiv, lill-kunsilliera u lit-tesserati x'kien jagħmel hu kieku kien fl-istess pożizzjoni. Ir-raba' jekk kienx f'waqtu li jagħmel suġġeriment lil wieħed mill-kandidati. Il-ħames kellux isemmi l-allegazzjonijiet li hu rrefera għalihom. Is-sitta kellux jibqa' fuq allegazzjonijiet li kienu ħarġu minn terzi li ma kellha x'taqsam xejn (suppost) mal-partit. Is-seba' jekk kienx qed jinsulenta meta Dr Busuttil qal li se jħalli l-aħħar kelma f'idejn il-membri tal-esekuttiv, il-kunsilliera u t-tesserati. It-tmienja jekk Dr Busuttil verament jirrispettax bi sħiħ l-intelliġenza tagħhom. Id-disgħa jekk Dr Busuttil kienx qed joffendi meta qal li jafda fil-maturita' u r-rieda ta' dawn in-nies kollha li kellhom iwettqu dmirhom fl-elezzjoni ta' ftit siegħat wara l-intervista li għamel. L-għaxra jekk verament kienx sinċier meta qal li dawn in-nies kollha kienu se jeżerċitaw l-aħjar interess tal-Partit Nazzjonalista. Għal ħeffa tal-Bord qed nikkwota kelma b'kelma dak li qal Dr Simon Busuttil f'dik l-intervista li huwa ta f'dak il-ġurnata, li se tibqa' imniżżla b'ittra skuri u koroh, fl-istorja tal-Partit Nazzjonalista. " Ir-rapport illi għamel il-Kumitat ta' Etika dwar l-allegazzjonijiet illi saru fil-konfront ta' Adrian Delia. Il-Kumitat ta' Etika għaddielna r-rapport tiegħu u l-Amministrattiv iddiskutih. Il-konklużjonijiet tal-Amministrattiv aħna ħabbarniehom fi stqarrija stampa, illi suppost diġa' għandkom kopja tagħha. Il-konklużjonijiet tagħna bażikament huma illi l-ewwelnet naċċettaw ir-rapport tal-Kumitat ta' Etika, it-tieninet naqblu miegħu illi l-elezzjoni għall-kap tal-partit għandha tibqa' għaddejja, it-tielet net illi nitolbu lil Dr Adrian Delia, invista tas-serjeta u l-gravita tal-affarijiet illi sab il-Kumitat ta' Etika, sabiex minn jheddu jirrikonsidra l-pożizzjoni tiegħu bħala kandidat għal din l-elezzjoni. Jiena nista' nitkellem għalija, li kieku kont jien iffaċċjat b'dan it-tip ta' rapport, fil-pożizzjoni ta' Adrian, jiena kont nirtiera minn din l-elezzjoni. Fl-aħħar mill-aħħar iżda, u dan huwa l-aħħar punt illi kkonkluda il-Kunsill Amministrattiv, aħna nħallu l-aħħar kelma f'idejn l-eżekuttiv, f'idejn il-kunsilliera, f'idejn it-tesserati biex jivvutaw huma għaliex nirrispettaw bi sħiħ l-intelliġenza tagħhom, il-maturita' tagħhom u r-rieda tagħhom li jagħmlu dak li huwa fl-aħjar interess tal-Partit Nazzjonalista. Grazzi ħafna. " Nistenna li l-Bord ta' Ġustizzja li għadu kif twaqqaf minn Dr Bernard Grech jidħol fid-dettal ta' din l-istorja u jara jekk hux meħtieġ xi tip ta' rimedju għal dak li ġara f'waħda mill-ġranet suwed tal-Partit Nazzjonalista.